钦定古今图书集成/明伦汇编/官常典/第620卷 > 《徐州谢上表》前人
## 钦定古今图书集成/明伦汇编/官常典/第620卷 > 《徐州谢上表》前人

怀章去国，不啻三年；荷橐入朝，未淹百日。复栖迟于
民社，骤违远于阙庭，迫义理之当然，岂人情之所愿。
窃念臣禀性固陋，承学迂疏，怀是古之至愚，抱守官
之独见。岂特难堪于世用，固已不善于身谋。昨者召
自留都，处之宗伯，属郊丘之肇祀，议天地之经祠。执
礼虽明，趣时则戾。已行之令，岂孤论之能回？不韪之
诛，敢偷安而苟免？旋抗章而请罪，蒙易地以示恩。继
露微衷，复颁温诏。终赖乾坤之造，曲成犬马之私。假
以使符，置之善地。循行闾里，固多鱼稻之饶；周览山
川，颇有江湖之趣。夫何孤蹇，获此便安。此盖伏遇皇
帝陛下，宽裕有容，包函遍覆。将以招致刍荛之论，是
用特宽斧钺之威。伏惟恩慈，岂易报称。臣虽在外，义
不忘君。况仰赖于皇明，忍自愆于素守。深念长人之
寄，知无不为；益坚许国之诚，死而后已。